google/wiki40b huggingface dataset:
Ζύμη

Η ζύμη είναι μια παχιά, εύπλαστη, μερικές φορές ελαστική, πάστα κατασκευασμένη από οποιεσδήποτε καλλιέργειες σπόρων, οσπρίων ή καστανιάς. Η ζύμη συνήθως κατασκευάζεται με ανάμειξη αλεύρου με μικρή ποσότητα νερού και / ή άλλο υγρό και μερικές φορές περιλαμβάνει ζυμομύκητες ή άλλους διογκωτικούς παράγοντες καθώς και άλλα συστατικά όπως διάφορα λίπη ή αρώματα. Η διαδικασία παρασκευής και διαμόρφωσης της ζύμης αποτελεί πρόδρομο για την παρασκευή μιας ευρείας ποικιλίας τροφίμων, ιδιαίτερα ψωμιού και προϊόντων με βάση το ψωμί, αλλά περιλαμβάνει επίσης μπισκότα, κέικ, ζυμαρικά, flatbreads,  ζύμη, πίτσα παρόμοια στοιχεία. Οι ζύμες παρασκευάζονται από μεγάλη ποικιλία αλεύρων, συνήθως από σιτάρι, αλλά και αλεύρια από αραβόσιτο, ρύζι, σίκαλη, όσπρια, αμύγδαλα και άλλα σιτηρά και καλλιέργειες που χρησιμοποιούνται σε όλο τον κόσμο.

Ιστορία

Ο προϊστορικός άνθρωπος ζούσε κυρίως από το κυνήγι και τη συλλογή τροφής.
Οι πρώτες αρχαιολογικές αποδείξεις που βρέθηκαν και έδειξαν ότι ξεκίνησε να χρησιμοποιεί αλεύρι στη διατροφή του, χρονολογούνται πριν από 30.000 χρόνια.
Την εποχή εκείνη, εκτός από το κυνήγι των άγριων ζώων έτρωγε και σπόρους και καρπούς που μάζευε από τη φύση.
Κάποια στιγμή λοιπόν, αυτούς τους σπόρους, του άγριου σιταριού, τους θρυμμάτιζε ανάμεσα σε δύο πέτρες και με τη βοήθεια λίγου νερού έφτιαχνε μια ζύμη, την οποία την έψηνε πάνω σε καυτές πέτρες.
Τα πρώτα αυτά “ψωμιά” δεν έμοιαζαν καθόλου με αυτό που σήμερα καλούμε ψωμί. Ήταν πιο κοντά σε αυτό που λέμε φύλλο ή στη ζύμη που κάνουμε για πίτσα. Μάλιστα και η πίτσα είναι ένα από τα πρώτα είδη ζύμης. Απλά τα χρόνια εκείνα, φυσικά δεν υπήρχε η μαγιά μέσα στη ζύμη.
Φυσικά οι προσπάθειες αυτές να δημιουργήσουν τις πρώτες ζύμες, ξεκίνησαν από λάθη και από απροσεξίες. Πήρε πάρα πολλά χρόνια, κοντά 20.000,  που οι άνθρωποι ξεκίνησαν να “εξημερώνουν” τα πρώτα σιτηρά και να τα καλλιεργούν για να φτιάχνουν φαγητό.
Κάποια στιγμή ανακάλυψαν και τη μαγιά και έτσι ξεκίνησαν να φτιάχνουν ψωμιά πιο κοντά σε αυτό που καλούμε ψωμί σήμερα.
Πολιτισμοί στην Ασία και την Αμερική ‘εξημέρωσαν’ άλλα είδη σιτηρών, όπως το καλαμπόκι στην Αμερική και το ρύζι στην Ασία και έφτιαχναν και εκείνοι τις δικές τους τροφές, όπως ας πούμε οι πρόγονοι της τορτίγιας στο Μεξικό.
Η ζύμη λοιπόν που έθρεψε τόσο κόσμο για τόσους αιώνες, πήρε μυθικές, σχεδόν θείες, διαστάσεις στους πολιτισμούς αυτούς.
404 Αρσινόη

Φυσικά χαρακτηριστικά

Η διάμετρος της Αρσινόης υπολογίσθηκε σε 97,7 χιλιόμετρα (από δεδομένα του IRAS), ενώ η μάζα της εκτιμάται σε 977 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι C (ανθρακούχος), ενώ το άλβεδό της είναι 0,046 (από δεδομένα του IRAS). Η Αρσινόη περιστρέφεται γύρω από τον εαυτό της μία φορά κάθε 8 ώρες και 53 λεπτά. Η μέση θερμοκρασία στην επιφάνειά της εκτιμάται σε 100 ως 95 περίπου βαθμούς Κελσίου κάτω από το μηδέν.
Η Φωτεινή της Νύχτας

Η Φωτεινή της Νύχτας (ισπανικά: Clara de noche ή Clara... de noche) είναι κόμικ σε σενάριο των Αργεντινών Κάρλος Τρίγιο και Εδουάρδο Μάικας και σχέδιο του Ισπανού Γιόρδι Μπερνέτ, το οποίο συνδυάζει το χιούμορ με το ερωτικό στοιχείο. Πρωταγωνίστρια της σειράς, είναι η ομώνυμη, αθώα πόρνη, η οποία μέσω της δουλειάς της συναντάει παράξενους πελάτες. Παράλληλα, μεριμνά για τον μικρό της γιο, τον Παυλάκη (Pablito στο πρωτότυπο), ο οποίος βασανίζεται από την άγνωστη ταυτότητα του πραγματικού του πατέρα.
Η Φωτεινή της Νύχτας έκανε την εμφάνισή της το 1992 στο ισπανικό σατιρικό περιοδικό El Jueves και σταμάτησε το 2016, μετά από 1243 δισέλιδες ιστορίες. Στην Αργεντινή δημοσιευόταν στο ένθετο No της εφημερίδας Página/12. Έχει μεταφραστεί σε διάφορες γλώσσες, μεταξύ των οποίων τα γαλλικά, τα ιταλικά και τα γερμανικά. Στην Ελλάδα, αρκετές ιστορίες εμφανίστηκαν στις σελίδες του περιοδικού 9 και αργότερα συγκεντρώθηκαν σε αυτοτελή άλμπουμ.
Θεωρείται ένα από τα σημαντικότερα έργα των τριών δημιουργών.
Βυζαντινοαβαρική συνθήκη του 598

Η Βυζαντινοαβαρική συνθήκη του 598 ήταν συνθήκη ειρήνης που έγινε μεταξύ της Βυζαντινής Αυτοκρατορίας και του Χαγάτου των Αβάρων. Η συνθήκη υπογράφηκε στην Δριζίπαρα μεταξύ του πρέσβη του αυτοκράτορα Μαυρίκιου, Αρμάτων, και του χαγάνου Βαϊανού.
Οι Άβαροι είχαν αρχίσει να λεηλατούν τα Βαλκάνια και τις εκεί Βυζαντινές επαρχίες κατακτώντας και λεηλατώντας πολλές πόλεις και οχυρά με τελευταίο την Δριζίπαρα, αλλά καθηλώθηκαν εκεί λόγω επιδημίας πανώλης. Οι βυζαντινοί δεν μπορούσαν να τους αντιμετωπίσουν αποτελεσματικά και πρότειναν μία συνθήκη ενώ ταυτόχρονα ετοίμαζαν την Κωνσταντινούπολη για ενδεχόμενη πολιορκία.
Η συνθήκη όριζε τον ετήσιο φόρο που κατέβαλαν οι βυζαντινοί σε 120.000 χρυσά νομίσματα, ενώ όριζε τον Δούναβη σύνορο των δύο εμπλεκόμενων πλευρών. Επίσης όριζε ότι οι Βυζαντινοί επιτρεπόταν να παραβιάσουν το σύνορο μόνο σε περίπτωση που κατεδίωκαν Σλάβους που είχαν κάνει λεηλασίες σε βυζαντινά εδάφη. Οι Άβαροι που κρατούσαν 12.000 αιχμάλωτους ζήτησαν λύτρα να τους απελευθερώσουν, ο Μαυρίκιος αρνήθηκε να πληρώσει και οι Άβαροι τους εκτέλεσαν όλους. Σε λίγους μήνες και όταν οι Άβαροι αποσύρθηκαν στα εδάφη τους ο Μαυρίκιος έσπασε τη συμμαχία και τους επιτέθηκε εκ νέου.
Στίβεν Άμελ

Προσωπική Ζωή

Ο Άμελ γεννήθηκε στο Τορόντο του Οντάριο. Είναι ξάδερφος του ηθοποιού Robbie Amell. Στις 25 Δεκεμβρίου, 2012 παντρεύτηκε την Αμερικανίδα ηθοποιό και μοντέλο Cassandra Jean σε μία ιδιωτική τελετή στην Καραϊβική και για δεύτερη φορά στη Νέα Ορλεάνη στις 26 Μαΐου, 2013. Το ζευγάρι έχει μία κόρη, γεννημένη το 2013.

Καριέρα

Ο Άμελ εμφανίστηκε σε δύο επεισόδια της 4ης σεζόν της σειράς Queer as Folk το 2004. Υποδύθηκε τον Adam στην πρώτη σεζόν της τηλεοπτικής σειράς Dante's Cove αντικαταστάθηκε στη δεύτερη σεζόν από τον Jon Fleming.
Το 2007, ο Άμελ κέρδισε ένα Gemini Award για τη guest εμφάνισή του στο ReGenesis. Τον ίδιο χρόνο ήταν επίσης υποψήφιος για Gemini Award στην κατηγορία καλύτερος συνολικά ηθοποιός για το Rent-a-Goalie.
Είχε επαναλαμβανόμενους ρόλους στις τηλεοπτικές σειρές Da Kink in My Hair και Heartland.
Στις 3 Δεκεμβρίου, 2010 συμμετείχε στο cast του The Vampire Diaries ως λυκάνθρωπος 'Brady' για τη σεζόν 2.
Ο Άμελ πρωταγωνίστησε  ως Joran van der Sloot στην ταινία Justice for Natalee Holloway η οποία προβλήθηκε για πρώτη φορά τον Μάιο του 2011.
Τον Ιανουάριο του 2011, ανακοινώθηκε ότι ο Liam McIntyre είχε κερδίσει το ρόλο Spartacus. Ο Άμελ μαζί με τον  Aiden Turner βρισκόταν ανάμεσα στους άλλους τρεις επικρατέστερους υποψηφίους για το ρόλο.
Στις 2 Οκτωβρίου,2011On October 2, 2011, η 3η σεζόν της σειράς του HBOHung έκανε πρεμιέρα με τον Άμελ να πρωταγωνιστεί ως Jason, ένας νεαρός ζιγκολό αντίπαλος του Thomas Jane ως Ray Drecker. Επίσης εμφανίστηκε ως στην 4η σεζόν του 90210.
Ο Άμελ ανακοίνωσε στις 28 Οκτωβρίου, 2011 ότι μόλις είχε τελειώσει τα γυρίσματα του χριστουγεννιάτικου επεισοδίου της σειράς New Girl με την Ζόι Ντεσανέλ και τον Μαξ Γκρίνφιλντ.Στις 9 Νοεμβρίου, 2011, είχε ανακοινωθεί για τον επαναλαμβανόμενο ρόλο του Scottie, ενός νοσηλευτή στο ιδιωτικό ιατρείο του ABC.
Τον Ιανουάριο του 2012, ο Άμελ επιλέχθηκε να υποδυθεί τον Arrow στην ομώνυμη σειρά του CW.
Στις 6 Νοεμβρίου, 2014, συμμετείχε στην κωμωδία Whatever Makes You Happy που βασίζεται στο ομώνυμο μυθιστόρημα του William Sutcliffe.
Φορτ-Σεβτσένκο

Ιστορία

Η πόλη ιδρύθηκε ως βάση για το Αυτοκρατορικό Ρωσικό Ναυτικό. Μέχρι το 1857 ονομαζόταν Νοβοπετρόβσκογιε  (Новопетровское) και από το 1857-1939 ως Φορτ-Αλεκσαντρόβσκιι (Форт-Александровский). Πήρε το όνομα από τον Ουκρανό ποιητή Ταράς Σεβτσένκο που τέθηκε σε στρατιωτική υπηρεσία κατά την εξορία του. Το Καζακικό ναυτικό χρησιμοποιεί το Φορτ-Σεβτσένκο σήμερα ως βάση. 
Το εθνόσημο του τότε Φορτ-Αλεκσαντρόβσκι εγκρίθηκε στις 22 Οκτωβρίου 1908, μαζί με άλλα εθνόσημα στο Υπερκασπιακό έδαφος, και είναι μαύρο και γκρι που δείχνει το οχυρό και δύο ψάρια. 

Ρωσικός Εμφύλιος Πόλεμος

Το Φορτ-Αλεκσαντρόβσκι ήταν το κέντρο της ναυτικής δράσης στις 21 Μαΐου 1919, όταν ένα σμήνος Βρετανικών Κασπιακών Φλοτίγια επιτέθηκαν στο λιμάνι.

Ορόσημα

Υπάρχουν αρκετά μνημεία όπως του Μνημειακό Μουσείο Σεβτσένκο, Εθνικής Ιστορίας και εθνογραφικά μουσεία. Το μνημειακό μουσείο του Σεβτσένκο άνοιξε το 1932 κοντά στο μέρος όπου κρυβόταν ο Σεβτσένκο. Υπάρχουν απομεινάρια του οχυρού, ένα μνημείο του Σεβτσένκο και κρατικός τάφος των ηρώων του εμφύλιου Πολέμου. 
Σε απόσταση 31 χιλιομέτρων από την πόλη, υπάρχει και η νεκρόπολη Μπεϊσενμπάι και πάνω η ακτή Μπαούτινο (Баутино).
Σημαία της Έσσης

Η σημαία του κρατιδίου της Έσσης είναι κόκκινη και άσπρη. Οι διαστάσεις της σημαίας είναι 3:5. Καθιερώθηκε, στην απλή μορφή της, δηλαδή χωρίς το έμβλημα, την 1η Δεκεμβρίου του 1946.
Η σημαία των πολιτών έχει επίσης δύο χρώματα και αναλογίες 3:5. Για πρώτη φορά εισήχθη με το Σύνταγμα του 1946 (άρθρο 66). Η εμφάνιση της σημαίας ορίστηκε με μεγαλύτερη σαφήνεια και ακρίβεια το 1948.
Η κρατική σημαία διαφέρει από τη σημαία των πολιτών στο ότι επιπρόσθετα έχει στο κέντρο το έμβλημα της Έσσης. Το μέγεθος του εμβλήματος ως προς τη σημαία καθορίστηκε το 1949 στα 5/9 του ύψους της.
Δήμος Πεντέλης

Ιστορικά

Σήμερα, η Πεντέλη αποτελεί κηπούπολη, 17 χιλιόμετρα βορειοανατολικά του κέντρου της Αθήνας, που περιβάλλεται από τους ορεινούς όγκους και τα καμμένα πευκοδάση του Πεντελικού Όρους. Περιλαμβάνει τις δημοτικές κοινότητες Μελισσίων, Νέας Πεντέλης και Πεντέλης. Έχει έκταση 29.498 χιλιομέτρων και εξαπλώνεται γύρω από τους νοτιοδυτικούς, προσβάσιμους λοφίσκους του βουνού, γνωστούς ως λόφους πατήματος, κουφού και δέσης. Η περιοχή καταλαμβάνει 3.000 στρέμματα θεσμοθετημένης οικιστικής έκτασης, ενώ ασκούνται παράλληλα συνεχείς πιέσεις για πολεοδόμηση αρκετών ζωνών που βρίσκονται στα διοικητικά της όρια. Στην Πεντέλη υπάγονται εκτός από τις δασικές εκτάσεις και αρκετά λατομεία επιφανειακής εξόρυξης.
Ο Δήμος Πεντέλης αποτελεί το οικιστικό τέρμα στο βορειοανατολικό άκρο της μητροπολητικής πρωτεύουσας, οριοθετώντας το λεκανοπέδιο των Αθηνών στα νοτιοδυτικά από την πεδιάδα του Μαραθώνος στα βορειοανατολικά και την πεδιάδα της Μεσογαίας στα νοτιοανατολικά.
Η ιστορία της Πεντέλης χάνεται στο βάθος της Αττικής. Το παράδοξο έγκειται στο γεγονός ότι το βουνό πήρε το όνομά του από την πόλη που εγκαταστάθηκε σε αυτό, αντί να συμβεί το αντίστροφο.
Το σημερινό Πεντελικό όρος ονομαζόταν Βριλησσός και στους νότιους πρόποδές του εγκαταστάθηκε η ιερά μονή Πεντέλης. Η ευρύτερη περιοχή και η μεγαλύτερη έκταση του βουνού ανήκε στη μονή και στον ιδιοκτήτη της, τον Άγιο Τιμόθεο. Περιμετρικά του ναού άρχισαν να οικοδομούνται παραδοσιακοί οικισμοί, ορισμένοι από τους οποίους ακόμη και σήμερα είναι εκτός σχεδίου πόλεως. Το ιστορικό κέντρο του αρχαίου Δήμου Πεντέλης τοποθετείται στην Πλατεία του Πεντελικού, γνωστή ως Αγία Τριάδα, που αποτελεί εκδρομικό προορισμό. Οι πλατείες και οι οικισμοί είναι διάσπαρτοι και διακόπτονται από τα πλούσια πεντελικά δάση.
Ο νότιος γειτονικός Δήμος των Βριλησσίων δανείστηκε το όνομα του από το Ρέμα Πεντέλης-Χαλανδρίου που φέρει το όνομα Βριλησσός και διασχίζει την περιοχή, όνομα που προήλθε από την παλαιά ονομασία του όρους Πεντέλη από όπου και πηγάζει, και η περιοχή στους πρόποδες του όρους όπως και το ίδιο το όρος, δανείστηκε την ονομασία του Αρχαίου Δήμου, Πεντέλη. Δυτικά του αρχαίου και του μετέπειτα σύγχρονου οικισμού της Πεντέλης βρίσκεται ο οικισμός που κατοικήθηκε αργότερα, η Νέα Πεντέλη, και ακόμα πιο δυτικά η περιοχή των  Μελισσίων.
Ο Δήμος Πεντέλης έχει γνωρίσει μεγάλη ανάπτυξη τα τελευταία χρόνια καθώς πέραν από εκδρομικός προορισμός, έχει να επιδείξει πλούσια ιστορικά ευρήματα στον επισκέπτη όπως το Μέγαρο της Πλακεντίας, τη Maisonette, το πανδοχείο Plaisance, τον πυργίσκο Tourelle, το Αστεροσκοπείο και τους χώρους της Ιεράς Μονής. Επιπλέον, παιδικές χαρές σφύζουν από παιδικά γέλια, ενώ πέτρινα ταβερνάκια και λοιπά κέντρα εστίασης και καφέ προσελκύουν πληθυσμό των βορείων προαστίων. Φαίνεται πλέον να έχει διαμορφωθεί η προσωπικότητα της πόλης και εναπόκειται στις τοπικές και υπερτοπικές αρχές να διαφυλάξουν το ύφος της περιοχής, κάτι το οποίο επιχειρείται με την ίδρυση του Συνδέσμου Προστασίας και Ανάπλασης του Πεντελικού, με 23 Δήμους & Κοινότητες-μέλη των οποίων προΐσταται ο Δήμος Πεντέλης.
Ερμιόνη (μυθολογία)

Ο μύθος

Οι αρχαιότερες παραδόσεις διηγούνται ότι ο Μενέλαος είχε μνηστεύσει την Ερμιόνη με τον γιο του Αχιλλέα, τον Νεοπτόλεμο, και ότι μετά την επιστροφή του από τον Τρωικό Πόλεμο εόρτασε με μεγαλοπρέπεια τους γάμους τους. Η παραλλαγή ωστόσο που ακολουθούν οι τραγικοί ποιητές είναι πολύ διαφορετική. Σύμφωνα με την αντίληψή τους, η Ερμιόνη μνηστεύθηκε πρώτα τον Ορέστη, πριν από τον Τρωικό Πόλεμο. Οι μυθογράφοι αναφέρουν ότι την εποχή της απαγωγής της μητέρας της, η Ερμιόνη ήταν εννέα ετών. Κατά τη διάρκεια του πολέμου, ο Μενέλαος άλλαξε γνώμη και υποσχέθηκε τη μοναχοκόρη του στον Νεοπτόλεμο, ώστε να εξασφαλίσει τη συμμετοχή του στον πόλεμο και να μπορέσουν έτσι να κυριεύσουν την Τροία. Μετά τον πόλεμο, λοιπόν, ο Ορέστης αναγκάστηκε να παραχωρήσει την Ερμιόνη, την οποία είχε ήδη νυμφευθεί, στον Νεοπτόλεμο, που τη διεκδικούσε με το δικαίωμα της πατρικής ευλογίας. Για να βρεθεί μία δικαιολογία στην υπόσχεση του Μενελάου προς τον Νεοπτόλεμο, λένε ότι ο γάμος της Ερμιόνης με τον Ορέστη είχε γίνει κρυφά από τον Μενέλαο, με την προτροπή του παππού της Τυνδάρεω, όσο ο Μενέλαος πολεμούσε στην Τροία. Τελικώς, η Ερμιόνη έγινε αντικείμενο φιλονικίας ανάμεσα στον Ορέστη και τον Νεοπτόλεμο.
Από τον γάμο της Ερμιόνης με τον Νεοπτόλεμο γεννήθηκε ο Μολοσσός . Ο Νεοπτόλεμος πήγε στο Μαντείο των Δελφών να ρωτήσει σχετικά την Πυθία. Αλλά ο Ορέστης εκμεταλλεύθηκε τη μετάβασή του εκεί και κατά τη διάρκεια μιας εξεγέρσεως τον σκότωσε. Στη συνέχεια, ο Ορέστης πήρε ως σύζυγό του την Ερμιόνη και μαζί απέκτησαν ένα γιο, τον Τισαμενό. Ο Στέφανος Βυζάντιος γράφει ότι ο γιος αυτός του Ορέστη είχε το ίδιο όνομα με τον πατέρα του. Σύμφωνα με άλλη παράδοση, η Ερμιόνη παντρεύτηκε τον Διομήδη.
Ο Παυσανίας αναφέρει ότι ένα άγαλμα της Ερμιόνης, έργο του Κάλαμι, βρισκόταν ως ανάθημα των Λακεδαιμονίων στους Δελφούς. Το βάθρο του αγάλματος αυτού και μία επιγραφή βρέθηκαν στις ανασκαφές.
1689 Φλορίς-Γιαν

Φυσικά χαρακτηριστικά

Η μέση διάμετρος του Φλορίς-Γιαν εκτιμάται σε 14 περίπου χιλιόμετρα. Ο φασματικός τύπος του είναι άγνωστος, όπως και το άλβεδό του. Ο Φλορίς-Γιαν περιστρέφεται γύρω από τον εαυτό του μία φορά κάθε 145 ώρες, μία εξαιρετικά αργή περιστροφή για αστεροειδή.
Ιωάννα Καρυστιάνη

Τα πρώτα χρόνια

Η Ιωάννα Καρυστιάνη γεννήθηκε στα Χανιά της Κρήτης στις 8 Σεπτεμβρίου 1952 σε μια πολύτεκνη οικογένεια. Ο πατέρας της Χρήστος είχε γεννηθεί στα Βουρλά και η μητέρα της Χριστίνα στη Σμύρνη της Μικράς Ασίας. Έφθασαν στα Χανιά το 1922 ως πρόσφυγες μετά τη μικρασιατική καταστροφή. Οι γονείς της έχασαν τους δύο πρώτους γιούς τους κατά τη διάρκεια της Κατοχής και μεγάλωσαν συνολικά επτά παιδιά μετά τον πόλεμο. Η Καρυστιάνη έζησε στα Χανιά μέχρι τα 18 που έφυγε για να σπουδάσει στη Νομική Σχολή Αθηνών.

Πολιτική δράση

Κατά τη διάρκεια των σπουδών της ανέπτυξε αντιδικτατορική δράση. Εξελέγη πρόεδρος της Φοιτητικής Ένωσης Κρητών στις αρχές του 1973 και συνέβαλε στη στροφή της Ένωσης σε πιο αριστερές θέσεις και την επαναφορά του ονόματος του περιοδικού που εξέδιδε η Ένωση στον προδικτατορικό του τίτλο Ξαστεριά, ο οποίος θεωρούταν τολμηρός για τις πολιτικές συνθήκες της εποχής. Συμμετείχε επίσης αρχικά στην αντιΕΦΕΕ και στη συνέχεια στην Πανσπουδαστική Κίνηση Συνεργασίας και πρωτοστάτησε στην κατάληψη της Νομικής. Για τη δράση της βασανίστηκε από τη Χούντα. Στη συνέχεια ήταν για κάποια χρόνια μέλος της ΚΝΕ και του ΚΚΕ από το οποίο αργότερα αποχώρησε. Συνεχίζει όμως να πρόσκειται στην Αριστερά και πριν από τις εκλογές του 2004 δημοσίευσε ανοιχτή επιστολή στήριξης του Συνασπισμού. Έχει δηλώσει πως κατά καιρούς της έχουν γίνει προτάσεις για να πολιτευθεί αλλά δεν ενδιαφέρεται να γίνει πολιτικός. Παίρνει όμως συχνά πολιτικές θέσεις μέσα από συνεντεύξεις της και ανοιχτές επιστολές.

Επαγγελματική και προσωπική ζωή

Μετά τη δικτατορία δραστηριοποιήθηκε επαγγελματικά ως σκιτσογράφος και εικονογράφος με το ψευδώνυμο «Ιωάννα». Συνεργάστηκε με την εφημερίδα  Ριζοσπάστης, τα περιοδικά Τέταρτο, Ένα και Εικόνες και με ξένες εφημερίδες. Είναι παντρεμένη με τον γνωστό Έλληνα σκηνοθέτη Παντελή Βούλγαρη, με τον οποίο βρίσκονται μαζί από το 1977 και κατοικούν στο Πολύδροσο. Έχουν δύο παιδιά: τον σκηνοθέτη, ηθοποιό και μουσικό Αλέξανδρο Βούλγαρη και τη σκηνοθέτιδα Κωνσταντίνα Βούλγαρη.

Αποδοχή από την κριτική

Το λογοτεχνικό έργο της Καρυστιάνη έχει βραβευθεί επανειλημμένα και τυγχάνει γενικά θετικής αποδοχής από την κριτική. Το μυθιστόρημα της Μικρά Αγγλία έχει επαινεθεί για τη γραφή του και τη χρήση του γλωσσικού ιδιώματος της Άνδρου, τους ζωντανούς δεύτερους χαρακτήρες του και το στέρεο ιστορικό υπόβαθρο πάνω στο οποίο χτίζεται η ιστορία. Παράλληλα όμως έχει κατηγορηθεί από τον Δημοσθένη Κούρτοβικ πως το συγκεκριμένο έργο δεν καταφέρνει να ξεφύγει από τα όρια της ηθογραφίας και καταλήγει να γίνεται ένα «συναισθηματικά εκλεπτυσμένο, αλλά χωρίς το ελάχιστο βάθος μελόδραμα».
Γιώργος Σφενδυλάκης

Καριέρα

Ο Γιώργος Σφενδυλάκης έκανε τα πρώτα του βήματα στο χώρο της πετοσφαίρισης στις ακαδημίες του Ολυμπιακού Πειραιώς στις οποίες βρέθηκε το 2001. Από την ομάδα του Πειραιά αποχώρησε δύο χρόνια μετά, για λογαριασμό της Α.Ε. Νικαίας και ενώ προηγουμένως είχε κατακτήσει με τον Ολυμπιακό δύο πρωταθλήματα ΕΣΠΕΔΑ Εφήβων το 2002 και το 2003.
Τις δυο πρώτες περιόδους αγωνίστηκε στο εφηβικό τμήμα της ομάδας της Νίκαιας. Το 2005 εντάχθηκε στην ανδρική ομάδα στην οποία αγωνίστηκε μέχρι το 2007, όταν και μετεγγράφη στην Α.Ε.Κ..
Ένα χρόνο αργότερα ο Σφενδυλάκης μετεγγράφη στον Μίλωνα Νέας Σμύρνης, και το 2009 μεταπήδησε στον Γ.Σ. Λαμίας.
Στην ομάδα της Λαμίας παρέμεινε για τέσσερα χρόνια, και το 2013 ταξίδεψε στη Σύρο για λογαριασμό του τοπικού Φοίνικα, με τη φανέλα του οποίου αγωνίστηκε τη σεζόν 2013-14.
Το 2014 ο Σφενδυλάκης μετεγγράφη στη Μ.Ε.Ν.Τ., στην οποία αγωνίστηκε μέχρι τον Ιανουάριο του 2015, οπότε επέστρεψε στον Ολυμπιακό, δώδεκα χρόνια μετά την πρώτη του αποχώρηση από το σύλλογο. Στην ομάδα του Πειραιά παρέμεινε μέχρι το Καλοκαίρι του 2016, έτος στο οποίο κατέκτησε το Κύπελλο Ελλάδας, συμμετέχοντας και στον τελικό εκείνης της περιόδου.
Κύπελλο Μεσημβρινού Ευρώπης-Αφρικής

Το Κύπελλο Μεσημβρινού Ευρώπης-Αφρικής (Coupe Méridien ή UEFA-CAF Meridian Cup) ήταν μια ευρω-αφρικανική διηπειρωτική ποδοσφαιρική διοργάνωση για εθνικές ομάδες εφήβων (Κ-18) και μικτές που διεξαγόταν ανά διετία από το 1997 ως το 2007, σε συνεργασία της UEFA με την Αφρικανική Συνομοσπονδία Ποδοσφαίρου.

Ιστορικό

Το Κύπελλο Μεσημβρινού υπήρξε ένα από τα αποτελέσματα του προγράμματος "Μεσημβρινός" (Meridian Project), το οποίο εκπόνησαν από κοινού η ευρωπαϊκή και η αφρικανική ποδοσφαιρική ομοσπονδία στις 30 Ιανουαρίου 1997 στη Λισαβόνα, με στόχο τη συνεργασία για την προώθηση πολιτιστικών και αθλητικών ανταλλαγών μεταξύ των λαών των δύο ηπείρων και ιδίως μεταξύ των νέων.
Άιτελ Φρειδερίκος Β΄ του Χοεντσόλερν

Βιογραφία

Ήταν ο δευτερότοκος γιος του Ιακώβου-Νικολάου Α΄ κόμη του Χοεντσόλερν και της Αγνής, κόρης του Ιωάννη ΣΤ΄ κόμη του Βέρντενμπουρκ-Ζάργκανς.
Το 1512 απεβίωσε στο Τρηρ σε ηλικία 60 ετών και τον διαδέχθηκε ο τρίτος γιος του Άιτελ-Φρειδερίκος Γ΄.
Λίμνη Ντουλούτη

Περιγραφή

Ευρίσκεται σε υψόμετρο 1290 μ. στην Περιοχή Μέρου, πλησίον της πόλης Τενγκέρου (Tengeru) και απέχει 14 χλμ. από το κέντρο της Αρούσα (Arusha) και 1,31 χλμ. από τον οδικό άξονα Αρούσα - Μόσι (Arusha - Moshi).
Η λίμνη Ντουλούτι σχηματίζεται μέσα σε έναν ηφαιστειακό κρατήρα και έχει χαμηλής αλατότητας ύδατα καθ' όλη τη διάρκεια του έτους, κυρίως από τις εποχιακές βροχοπτώσεις και τα υπόγεια ύδατα, με τις τιμές pH να ποικίλουν μεταξύ 8,6 and 9,3. Ο κρατήρας είναι η δευτερεύουσα διέξοδος στο Όρος Μέρου (Mount Meru ύψους 4.562,13 μ.) το οποίο υψώνεται πάνω από τη λίμνη.
Η λίμνη Ντουλούτη καλύπτει επιφάνεια 0,6 περίπου χλμ² και το περιβάλλον του Δασικού Καταφυγίου Ντουλούτη (Duluti Forestry Reserve) καλύπτει άλλα 19 περίπου έικρς (acres) εδάφους (76,9 στρέμματα).
Το βαθύτερο σημείο της λίμνης είναι στο κέντρο της και έχει βάθος περίπου 9 μ· (Öberg et al., 2012) ενώ τα ρηχά της σημεία είναι στις όχθες της λίμνης, όπου το βάθος τους ποικίλει από πλευρά σε πλευρά.

Χλωρίδα - Πανίδα

Στη λίμνη Ντουλούτη δεν εκβάλουν - πηγάζουν ποταμοί και κατά συνέπεια δεν υπάρχουν κροκόδειλοι και ιπποπόταμοι.
Πέριξ της λίμνης, υπάρχει πλήθος δέντρων του είδους Cordia africana, η λίμνη καθίσταται ιδανική για οικοτουρισμό, κανό κτλ.
Παρ' όλο που η λίμνη βρίθει ιχθύων, εν τούτοις το ψάρεμα επιτρέπεται μόνον κατόπιν αδείας.
Η λίμνη Ντουλούτη έχει μεγάλους πληθυσμούς ερπετών και πτηνών. Παρέχει μάλιστα τον τέλειο βιότοπο και φυσικό καταφύγιο για τα υδρόβια πουλιά. Μάλιστα, έχουν εντοπισθεί να λιάζονται στις όχθες της, σαύρες μήκους έως και 2 μέτρων, ενώ λέγεται ότι υπάρχουν περί τα 130 είδη πτηνών.
Οικονομικός παρεμβατισμός

Στην οικονομολογία, οικονομικός παρεμβατισμός είναι όλοι οι τρόποι που το κράτος επηρεάζει την κρατική οικονομία. Συνήθως στα καθεστώτα κρατικού παρεμβατισμού οι αποτυχίες της αγοράς είναι σπάνιες και το κράτος επιδιώκει ισότητα κατανομής κρατικών πόρων. Ο οικονομικός παρεμβατισμός που περιορίζει τα ιδιωτικά κεφάλαια έρχεται σε αντίθεση με το Laissez-faire, όπου όλες οι συναλλαγές γίνονται ελεύθερα και χωρίς περιορισμούς.

Χαρακτηριστικά οικονομικού παρεμβατισμού

Στον κρατικό παρεμβατισμό, οι περισσότερες επιχειρήσεις ή και μέσα παραγωγής ελέγχονται από το κράτος, το οποίο μεριμνά ώστε οι συνθήκες διαβίωσης των πολιτών και των εργατών είναι όσο το δυνατό καλύτερες, χωρίς να δίνει ιδιαίτερο βάρος στο κέρδος. Συχνά πολλές κυβερνήσεις αυξάνουν τους φόρους στους πολίτες προκειμένου να δαπανήσουν τα επιπλέον χρήματα για την μέριμνα λοιπών συμπολιτών που δεν έχουν οικονομική ευχέρεια. Μια τέτοια περίπτωση υπήρξε η αναδιάρθρωση των μηχανισμών κρατικών παροχών των ΗΠΑ από τον Μπιλ Κλίντον.
Η Ελεύθερη αγορά περιορίζεται αισθητά, διότι το κράτος απομακρύνει τους επενδυτές από την χώρα λόγω της υψηλής φορολογίας. Επίσης, οι ιδιώτες αποθαρρύνονται από το κράτος από το να δρουν με βάση την επιδίωξη κέρδους. Η κυβέρνηση επηρεάζει ή ελέγχει τη διαμόρφωση των τιμών των καταναλωτικών αγαθών ή και των συντελεστών παραγωγής, συμπεριλαμβανομένης και της εργασίας. Το κράτος μειώνει την επίδραση της προσφοράς και της ζήτησης για την επιτυχία ή την αποτυχία διαφόρων επιχειρήσεων, αυξάνοντας παράλληλα την δική του επιρροή και τον έλεγχο του επί της αγοράς. Η είσοδος ξένων επιχειρήσεων αποθαρρύνεται ή ακόμη και απαγορεύεται και η ελευθερία μετακίνησης κεφαλαίου δεν υπάρχει. Το νομισματικό σύστημα ελέγχεται εξ'ολοκλήρου από το κράτος και το κράτος δεν προστατεύει μόνο τις ελευθερίες του πολίτη.
Εκλεκτικισμός (αρχιτεκτονική)

Ο Εκλεκτικισμός είναι αρχιτεκτονικό στυλ του 19ου και του 20ού αιώνα, κατά τον οποίο επιλέγονται και χρησιμοποιούνται, ποικιλία στοιχείων διάφορων εποχών και ρυθμών, σε ένα ενιαίο κτίσμα.

Ετυμολογία

Ο όρος Εκλεκτικισμός προέρχεται από το ελληνικό επίθετο ''εκλεκτός'' το οποίο με την σειρά του προέρχεται από το Ελληνικό ρήμα ''εκλέγω - επιλέγω'' . Πρόκειται ουσιαστικά για την διαδικασία κατά την οποία θα κληθούν οι αρχιτέκτονες, να επιλέξουν τα στοιχεία των διάφορων ιστορικών περιόδων, και συνθέτοντάς τα θα καταλήξουν στην δημιουργία της τελικής μορφής του έργου τους.

Αφετηρία του ρυθμού

Κατά τα τέλη του 19ου αιώνα και μετά το 1840 εμφανίζεται ο εκλεκτικισμός ώς πλουραλιστική μετεξέλιξη του ιστορικισμού. Οι αρχιτέκτονες της εποχής επιδίωκαν τη δημιουργία ενός νέου ρυθμού ο οποίος θα τους επέτρεπε να κατασκευάσουν κάτι νέο, αποδεσμευμένο από την αυστηρότητα των προηγούμενων ρυθμών δίνοντας την δυνατότητα ανάμιξης πολλών αρχιτεκτονικών μοτίβων και δομικών στοιχείων από προηγούμενα ιστορικά στίλ. Ο όρος εκλεκτικισμός αναφέρεται για πρώτη φορά από τον Thomas Hope το 1835, και αργότερα εκφράζεται από τον Semper Gottfried ως θεωρία του φαίνεσθαι. Στην Αγγλία η αρχιτεκτονική αυτή ονομάζεται Ώριμος βικτοριανός εκλεκτικισμός.

Χαρακτηριστικά του ρυθμού

Ο εκλεκτικισμός δεν εμφανίζει ιδιαίτερα χαρακτηριστικά καθώς αντλεί στοιχεία από άλλους παλαιότερους αρχιτεκτονικούς ρυθμούς. Συγκριτικά με τον ιστορικισμό, η εμφάνιση των κτηρίων αποκτά ένα βαρύνοντα ρόλο,με την επιλεκτική εφαρμογή στις όψεις διαφόρων ρυθμών στίλ του παρελθόντος. Πρόκειται ουσιαστικά για μια προσπάθεια ανανέωσης του μορφολογικού λεξιλογίου με την ελεύθερη επιλογή και χρίση έτοιμων διακοσμητικών στοιχείων.